32002D0113
L 049/1
JURNALUL OFÍCIAL AL UNIUNII EUROPENE
DECIZIA COMISIEI
din 23 ianuarie 2002
de modificare a Deciziei 1999/217/CE a Comisiei de adoptare a unui registru al substanțelor aromatizante folosite în sau pe produsele alimentare
[notificată cu numărul C(2002) 88]
(Text cu relevanță pentru SEE)
(2002/113/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2232/96 al Parlamentului European și al Consiliului din 28 octombrie 1996 de stabilire a unei proceduri comunitare pentru substanțele aromatizante utilizate sau destinate utilizării în sau pe produsele alimentare (1), în special articolul 3 alineatul (2),
întrucât:
(1)
În temeiul articolului 3 alineatul (2) din Regulamentul (CE) nr. 2232/96, Comisia a adoptat prin Decizia 1999/217/CE (2), astfel cum a fost modificată prin Decizia 2000/489/CE (3), un registru al substanțelor aromatizante utilizate în sau pe produsele alimentare.
(2)
În conformitate cu Regulamentul (CE) nr. 1565/2000 al Comisiei din 18 iulie 2000 de stabilire a măsurilor necesare pentru adoptarea unui program de evaluare în aplicarea Regulamentului (CE) nr. 2232/96 al Parlamentului European și al Consiliului (4), fiecărei substanțe i se atribuie un număr de ordine nou, numit „număr FL”. În afară de aceasta, toate substanțele aromatizante din registru trebuie clasificate în grupe de substanțe înrudite, conform listei grupelor stabilită de respectivul regulament. Această informație trebuie comunicată persoanelor care introduc pe piață o substanță, pentru ca acestea să-și poată îndeplini obligațiile ce le revin în conformitate cu Regulamentul (CE) nr. 1565/2000. Registrul de substanțe aromatizante trebuie să cuprindă, prin urmare, noile numere FL și numerele grupelor de substanțe.
(3)
Părțile 1, 2 și 3 din registrul din anexa la Decizia 1999/217/CE, astfel cum a fost modificată prin Decizia 2000/489/CE, trebuie contopite într-o singură parte, partea A, iar substanțele trebuie enumerate în ordinea numărului FL. Partea 4 a registrului trebuie înlocuită cu textul din partea B a registrului din anexa la prezenta decizie.
(4)
Evaluarea substanțelor aromatizante notificate de statele membre și prevăzută de Decizia 1999/217/CE a arătat numeroase inconsecvențe la numerele de substanțe chimice, denumiri, sinonime și denumiri sistematice și a identificat un număr de cazuri în care aceeași substanță apărea în registru sub denumiri diferite. Aceste inconsecvențe trebuie rectificate. În cazurile în care încă nu se poate stabili o concluzie definitivă, cel puțin trebuie menționată posibilitatea existenței unei inconsecvențe.
(5)
Pentru un anumit număr de substanțe din Decizia 1999/217/CE, inclusiv substanțe notificate în mod confidențial, anumite state membre și-au retras respectivele notificări. Aceste substanțe trebuie eliminate din registru. În același mod, unele state membre au notificat substanțe noi care, în conformitate cu articolul 5 alineatul (2) din Regulamentul (CE) 2232/96 trebuie cuprinse în programul de evaluare și, prin urmare, trebuie incluse în registru.
(6)
În conformitate cu articolul 4 alineatul (3) din Regulamentul (CE) nr. 2232/96, o substanță trebuie eliminată din registru în cazul în care se dovedește că, în urma evaluării, nu respectă criteriile generale de utilizare menționate în anexa la respectivul regulament. Comitetul științific pentru alimentație umană a conchis în opinia emisă la 26 septembrie 2001 că 4-Alil-1,2-dimetoxibenzen (metileugenol) și 1-Alil-4-dimetoxibenzen (estragol) sunt substanțe genotoxice. Aceste substanțe trebuie, în consecință, eliminate din registru.
(7)
Decizia 1999/217/CE trebuie modificată în consecință.
(8)
Măsurile prevăzute de prezenta decizie sunt în conformitate cu avizul Comitetului permanent pentru produse alimentare,
ADOPTĂ PREZENTA DECIZIE:
Articolul 1
Registrul din anexa la Decizia 1999/217/CE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 23 ianuarie 2002.